Salvatore Maranzano

Salvatore Maranzano (* 1886, Castellammare del Golfo, Taliansko – † 10. september 1931, New York) bol jeden z popredných mafiánskych bossov v 20. rokoch 20. storočia. Pokúšal sa presadiť ako Capo di tutti capi, boss všetkých newyorských bossov, čo nakoniec viedlo k jeho smrti.

Mladosť 
Narodil sa roku 1886 na Sicílii (niekedy sa chybne uvádza dátum 1868). Ako mladík sa venoval štúdiu náboženstva, chcel sa stať kňazom. Štúdia však zanechal a venoval sa zločinu.

Po 1. svetovej vojne priplával prvýkrát do Ameriky, potom sa niekoľkokrát vrátil na Sicíliu. Trvalo sa v Spojených štátoch usídlil okolo roku 1923. Pricestovala za ním aj jeho žena Elisabetta (zomrela roku 1964).

Podľa jednej verzie mohol Maranzana do New Yorku poslať mafiánsky predák z Palerma, Vito Cascio Ferro.

Little Caesar 
Salvatore Maranzano bol puntičkársky, autoritatívny a mal rasistické predsudky. Rovnako ako Joe Masseria nechcel, aby v mafii fungovali Židia a Íri.

Jeho najväčšou záľubou bola rímska ríša, predovšetkým obdivoval Julia Caesara. Z toho vznikla jeho prezývka Little Caesar.

Vedel latinsky a svoje príhovory často dopĺňal latinskými frázami. Potrpel si na formalitu.

Medzi Maranzanove činnosti patrilo pašovanie drog, organizovaná prostitúcia a za prohibície obchod s alkoholom. 

Časť Manhattanu vtedy kontroloval Joe Masseria a tým krížil Maranzanove záujmy. Maranzano chcel rozšíriť svoje teritóriá a sféry vplyvu a dostal sa tak do konfliktu nielen s Masseriom, ale aj s ostatnými newyorskými klanmi.

Castellamarská vojna 
Na jednej strane stáli imigranti z okolia mesta Castellammare del Golfo, ktorých viedol Salvatore Maranzano, na druhej strane bol Joe Masseria a muži z ostatných častí Sicílie a priľahlých regiónov. V priebehu vojny však toto rozdelenie prestalo platiť, pretože ľudia prechádzali z jednej strany na druhú.

Lucky Luciano, ktorý pracoval pre Masseria, bol v októbri roku 1929 prepadnutý a utrpel vážne porezania na krku a tvári. Prepadnutia mal mať na svedomí Salvatore Maranzano (chcel, aby Luciano prešiel na jeho stranu). Luciano útok prežil a s Maranzanom sa dohodol. Luciano sľúbil, že pripraví Masseriovu vraždu. Stalo sa tak 15. apríla 1931 v reštaurácii, v ktorej Masseria obedoval. Štyria muži vošli dovnútra a Masseria zastrelili.

Maranzano sa tak stal víťazom Castellamarské vojny. Luciano bol jeho hlavným mužom a Maranzano sám sa vyhlásil Cape di tutti capi, bossom všetkých bossov. Newyorské klany so svojimi šéfmi mali byť Maranzanovi podriadené.

Lucky Luciano a ďalší gangstri však s Maranzanovou nadvládou nesúhlasili. Obojstranná nedôvera vyústila v prípravu niekoľkých vrážd. Zabitý mal byť nielen Luciano, ale aj Vito Genovese alebo Frank Costello. Vražda Maranzana však bola v tej dobe už tiež naplánovaná.

Smrť 
10. septembra 1931 bol Salvatore Maranzano vo svojej kancelárii, keď dovnútra vošli štyria daňoví úradníci, ktorí predtým odzbrojili Maranzanových strážcov. Boli to prezlečení Lucianovi ľudia. Maranzana najprv dobodali a potom zastrelili.

Luciano toho dňa zabil ešte niekoľko ďalších Maranzanových mužov. Stal sa najmocnejším mužom newyorskej mafie.

Vykonal niekoľko významných zmien v štruktúre mafie. Zrušil miesto Capa di tutti capi a vytvoril tzv. Komisiu, ktorá sa skladala z jednotlivých bossov. Otvoril mafiu pre Židov, Írov a iné etnické skupiny. Reorganizoval päť hlavných newyorských rodín (Maranzanovo rozdelenie s niekoľkými zmenami). Zvyšky Maranzanovej ríše boli pridelené Josephovi Bonannovi, vznikol z toho klan Bonanno. Okrem toho existoval klan Genovese, Colombo, Gambino a Lucchese. Mafia tak dostala modernú podobu, ktorá v podstate platí dodnes.

Externé odkazy 
 Time (en) 
 Onewal.com (en) 
 Find A Grave (en)

Zdroj 

Narodenia v 1886
Úmrtia v 1931
Zločinci